**Selgitus represseeritute ja vabadusvõitlejate koostööst Kaitseministeeriumiga.**

Koostöö algas umbes 30 aastat tagasi Seli Tervisekeskuse rajamisega.

Pärast Eesti iseseisvuse taastamist piiratud ressursside tõttu tegid meie ühingud annetusi Seli keskuse loomiseks. Eesti Vigastatud Sõjameeste Ühing (EVSÜ sai toetuda abile Läänes tegutsenud sõjameeste ühingutelt. Eesti Soomepoiste Ühing sai kasutada toetust Soome riigilt ja toetasid vabadusvõitlejad. Ühiselt loodud tervisekeskuses said meie liikmed igal aastal kindla jaotuskava järgi teatud arvu Seli ravituusikuid.

Kui Eestisse saabusid esimesed vigastatud sõjamehed Afganistanist, siis Kaitseväe juhataja Tarmo Kõuts pöördus isiklikult EVSÜ esimehe Jüri Terase poole sooviga anda täiendavat toetust sõjainvaliididele. Mehed võeti ühingu liikmeteks ja nad said toetust võrdselt Teises maailmasõjas Eesti eest võidelnud vanade sõjameestega. Aastaid hiljem moodustasid nad riigi toetusel oma Eesti ühingu.

Kui Kaitseministeerium 2020. aastal otsustas muuta Seli vaid kaitseväelastele määratud raviasutuseks, siis leiti selline lahendus, et kompensatsiooniks saab eelmisel aastal Selis represseeritute ja vabadusvõitlejate raviks kulutatud summa. Läbirääkimiste tulemusena sündis kokkulepe, et Kaitseministeerium sõlmib lepingu Sihtasutus Eesti Represseeritute Abistamise Fondiga nimetatud vahendite jätkuvaks kasutamiseks tervise taastamiseks represseeritutele.

SA ERAF nõukogu liikmed:

Tiit Põder, Eesti Vabadusvõitlejate Liit

Arnold Aljaste, Eesti Memento Liit

Harri Tromp, Eesti Endiste Poliitvangide Liit

Juhatuse liige,

Peep Varju, Memento Tallinna Ühendus

02.02.2024